La piscina coberta municipal acull la XXVIII edició de l'Open Natació i Esports Gandia aquest cap de setmana
13 maig 2025

## La piscina coberta municipal acull la XXVIII edició de l'Open Natació i Esports Gandia aquest cap de setmana13 maig 2025Última actualització: 13 maig 2025

![](../gestion/img/51f507320716b312515ad0e70155ac128b4d0d368ceac5f6ad2c6ffd3d1e8268.jpg)  
  

El regidor d’Esports, **Jesús Naveiro**, i la presidenta del Club de Natació i Esports de Gandia (NIE), **Pilar Martí**, han presentat hui la **XXVIII edició de l’Open Natació i Esports Gandia**.  
La competició se celebrarà els dies 17 i 18 de maig a la piscina coberta municipal del poliesportiu de Gandia i comptarà amb diferents modalitats individuals i de relleus per equips.  
La primera sessió de la prova tindrà lloc a les 10 hores de dissabte i la segona començarà a les 17 hores d’eixa mateixa vesprada. La tercera i última sessió començarà a les 9.30 hores de diumenge. En finalitzar cada torn, es durà a terme la corresponent cerimònia de lliurament de medalles.  
Pel que fa a les categories, els nadadors i nadadores seran prebenjamins, benjamins, alevins, infantils, júniors i sèniors. Així doncs, un total de 509 nadadors i nadadores, dels quals 90 seran del NIE Gandia, competiran en les modalitats d’esquena, papallona, braça, estils, lliure i relleus. Aquesta edició comptarà amb més participants femenines que masculins per primera vegada en la seua història.  
Donada l’alta participació, el públic haurà de seguir la prova des d’una pantalla gegant instal·lada junt a la piscina coberta.

Cada esportista podrà participar, com a màxim, en una prova per sessió i en tres del trofeu, a excepció dels participants del club organitzador. Per la seua part, els prebenjamins només podran competir en els 50 i 100 metres de qualsevol modalitat, així com 200 lliures.

Pel que fa als premis, es lliuraran medalles als tres primers classificats de cada categoria dins de cadascuna de les proves. A més, es lliurarà el ‘Trofeu Open Natació i Esports Gandia’ al club que sume més punts en la competició, i hi haurà un altre premi per al grup subcampió i per al tercer classificat.

Naveiro ha destacat que aquesta competició s’ha consolidat com una prova de referència que atrau més de 20 clubs procedents de diverses parts del país com Astúries, Madrid, Barcelona, Terol, Múrcia o Ciudad Real, per la qual cosa es generarà un impacte econòmic positiu en el sector turístic.  
“_Tots aquests nadadors vindran acompanyats de les seues famílies i això ajuda a continuar consolidant el binomi turisme-esport._”

Martí ha explicat que la prova serà retransmesa en _streaming_. “_Aquesta prova ha crescut amb el pas dels anys i implica molt de treball a l’hora d’organitzar i coordinar tots els equips que venen de fora_”, ha assenyalat la presidenta, qui també ha explicat que la llista d’espera de clubs que volen participar en la prova ascendeix a més de 20. “És un gran volum de demanda, però no podem donar cabuda a totes les peticions”.

[Twittear](https://twitter.com/share)